31999D0799
L 320/1
JURNALUL OFÍCIAL AL UNIUNII EUROPENE
DECIZIA COMISIEI
din 29 octombrie 1999
de stabilire a unui nou program comunitar de tabele statistice care trebuie stocate în banca de date tabulare (BDT) a sistemului Eurofarm
[notificată cu numărul C(1999) 3455]
(1999/799/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 571/88 al Consiliului din 29 februarie 1988 privind organizarea anchetelor comunitare privind structura exploatațiilor agricole (1), modificat ultima dată de Decizia 98/377/CE a Comisiei (2), în special punctul 2 a doua liniuță din anexa II,
întrucât:
(1)
Prin Decizia 97/341/CE (3) Comisia a stabilit programul comunitar de tabele pentru banca de date tabulare (BDT) a sistemului Europafarm; întrucât Decizia 98/377/CE a Comisiei privind anchetele structurale comunitare exhaustive care trebuie efectuate în 1999/2000 a instituit schimbări majore în lista caracteristicilor care trebuie urmărite; întrucât, în consecință, trebuie să se stabilească un nou program comunitar de tabele pentru banca de date tabulare (BDT).
(2)
Programul de tabele trebuie să fie în conformitate cu punctul 13 din anexa II la Regulamentul (CEE) nr. 571/88, care precizează că tabelele cuprinse în BDT nu trebuie să permită identificarea directă sau indirectă a exploatațiilor agricole.
(3)
Programul de tabele trebuie să ia în considerare nevoile crescânde ale utilizatorilor de a dispune de date care să reflecte mai bine necesitățile lor informaționale.
(4)
Tabelele pentru diversele nivele de agregare trebuie să fie proiectate într-o manieră care să ia în considerare corectitudinea statistică a rezultatelor anchetei.
(5)
În contextul reformei politicii agricole comune sunt necesare serii de date comparabile pe termen lung, pentru a putea urmări tendința dezvoltării structurii exploatațiilor agricole; utilizatorii trebuie să aibă acces rapid și ușor la aceste date. Este, prin urmare, necesar ca rezultatele anchetelor structurale comunitare efectuate în agricultură în perioada 1988-1997 să fie disponibile în baza de date tabulare BDT, precum și în formatul noului program de tabele.
(6)
Măsurile stabilite în prezenta decizie sunt conforme cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
(1) Programul comunitar de tabele destinate băncii de date tabulare (BDT) a sistemului Eurofarm pentru anchetele exhaustive asupra structurii exploatațiilor agricole din perioada 1999/2000, prevăzut în anexa II la Regulamentul (CEE) nr. 571/88, trebuie să fie conform cu anexa la prezenta decizie.
(2) În scopul furnizării unor serii de date comparabile pe termen lung, noul program de tabele menționat anterior se aplică și datelor colectate în cadrul anchetelor structurale comunitare ale exploatațiilor agricole din 1989/1990, 1993, 1995 și 1997. Aceste tabele suplimentare pentru anchetele precedente fac parte integrantă din noul program de tabele BDT și se includ în baza de date tabulare a sistemului Eurofarm.
Articolul 2
(1) Informațiile statistice stocate în banca de date tabulare (BDT) se pun la dispoziția utilizatorilor numai după ce Oficiul de Statistică al Comunităților Europene, de comun acord cu statele membre, stabilește că acestea sunt conforme cu criteriile și normele care reglementează confidențialitatea și corectitudinea statistică ce urmează a fi convenite cu statele membre.
(2) Tabelele menționate în articolul 1 și tabelele ad-hoc definite la punctul 15 din anexa II la Regulamentul (CEE) nr. 571/88 se stochează inițial într-un câmp special al Băncii de Date Tabulare (BDT), la care au acces numai Oficiul de Statistică al Comunităților Europene și serviciile de statistică ale statelor membre pentru consultarea tabelelor referitoare la propria țară.
(3) În banca de date tabulare (BDT) se pot introduce și tabele ad-hoc a căror confidențialitate și corectitudine statistică este garantată de serviciile competente ale statelor membre, dacă prezintă un interes general.
Articolul 3
Prezenta decizie se adresează statelor membre.
Adoptată la Bruxelles, 29 octombrie 1999.